Þingræður haldnar á Alþingi Íslendinga

Frsm. (Þorv. Garðar Kristjánsson) Hæstv. forseti. Nd. hefur gert þrjár breytingar á því frv. sem hér er til umr., frv. til laga um þingsköp Alþingis. Tvær breytingar eru við 28. gr. frv. og þriðja breytingin er við 47. gr. frv. Fyrri brtt. við 28. gr. frv. varðar meðferð þáltill. En með frv. eru gerðar breytingar frá gildandi lögum í þá átt að hraða meðferð þáltill. Frá reglu sem sett er í frv. um þetta efni eru undantekningar einnig gerðar samkvæmt frv. En breyting Nd. er sú að forseti geti ákveðið frávik frá þessari reglu ef fyrir liggur rökstudd beiðni þingflokks þar að lútandi. Þessi brtt. gengur til móts við það sjónarmið, sem fram kom í þessari deild og raunar líka í Nd., að það þyrfti að hafa allan vara á að ekki yrði um of kreppt að umr. um þáltill. Hin brtt., sem er við 28. gr. frv., er um það að þar sem segir að þáltill. sem bornar eru upp í þd. lúti í öllu sömu reglum um málsmeðferð sem þáltill. komi orðið ályktunartillögur í upphafi mgr. í staðinn fyrir „þáltill.“. Þetta er talið að fari betur vegna þess að það sé ekki í samræmi við venjulega málkennd og eðli málsins að kalla ályktun annarrar deildar þingsins þál. Það má segja að þetta sé til bóta þó að ég telji nú að engin hætta hefði verið á ferðinni í þessu efni þó að frv. hefði verið óbreytt. Þriðja brtt. er, eins og áður sagði, við 47. gr. frv. Sú brtt. er á þá leið að þegar komið hefur verið upp rafeindabúnaði fyrir atkvæðagreiðslur skuli hverfa frá þeim reglum sem settar eru um atkvgr. í 2. málsgr. 47. gr., þ. e. handauppréttingu. Það skal tekið fram að þegar nefnd sú, sem vann að samningu og undirbúningi frv., var að störfum, þá kom þetta mál oftar en einu sinni til athugunar. En menn voru þá á þeirri skoðun að það hastaði ekki að setja ákvæði um þetta. Það væri ekki ástæða að gera slíkt fyrr en tæknibúnaðurinn kæmi. Þá var auðvitað gert ráð fyrir því að þingskapalög, sem sett yrðu núna, yrðu ekki óumbreytanleg um alla framtíð þó vel væri unnið og vel að þeim búið. Þessar breytingar, sem gerðar voru á frv. í Nd., voru að tillögu þingskapalaganefndar deildarinnar. Þingskapalaganefnd Nd. stóð einhuga að þessum breytingum og þessar breytingar voru ekki ágreiningsmál í Nd. Þingskapalaganefnd þessarar hv. deildar hefur komið saman og rætt og tekið til meðferðar þær breytingar sem Nd. hefur gert á frv. og leggur nefndin einróma til að frv. verði samþykkt með þeim breytingum sem Nd. hefur gert.



Virðulegi forseti. Þetta frv. til nýrra þingskapalaga er nú komið aftur til okkar í Ed. til einnar umr. og verður væntanlega samþykkt sem lög frá hinu háa Alþingi í dag. Ég vil áður en þessari umr. lýkur aðeins fá að nota tækifærið, og ég veit að mér leyfist að tala þar fyrir hönd nm. bæði í þingskapalaganefnd þessarar hv. deildar svo og í þeirri þingskapalaganefnd sem skipuð var á sínum tíma. til að þakka forseta Sþ., hv. þm. Þorv. Garðari Kristjánssyni, fyrir störf hans og hvernig hann hefur leitt og stýrt þessu starfi að endurskoðun þingskapanna. Það var engan veginn vandalaust vegna þess að þetta er mál sem er þess eðlis að menn greinir á um ýmsa hluti og alls ekki eftir flokkslínum. En í fyrrasumar var unnið mikið starf í þingskapalaganefndinni undir ágætri forystu hans og ég hygg að þetta mál hafi ekki aðeins fengið mjög vandaða heldur mjög ítarlega og gaumgæfilega umfjöllun hér í þinginu síðan við umfjöllun málsins. Í deildum hefur það gerst að upp hafa komið ýmis önnur sjónarmið og menn hafa rætt málin ítarlega og það hefur verið leitað leiða til samkomulags og það hefur jafnan tekist. Ég vil ítreka þakkir til forseta Sþ. fyrir hans starf að þessu. Honum hefur tekist eins og góðum skipstjórnarmanni að sigla jafnan milli skers og báru. en án þess að nokkuð hafi verið slegið af. Ég vildi aðeins, virðulegi forseti, láta þetta koma fram við lok þessarar umr.



virðulegi forseti. Frv. um ný þingsköp er komið frá hv. Nd. og hefur hún gert á því örfáar breytingar. Ég er þakklátur fyrir að sjá að það hefur verið gengið nokkuð þar til móts við þau sjónarmið, sem ég setti fram við umr. um málið í Ed., að því leyti að reglan um ræðutíma þegar þáltill. eru til umr. er ekki lengur ófrávíkjanleg og getur forseti ákveðið frávik ef fyrir liggur rökstudd beiðni þingflokks þar að lútandi. Ég tel að þarna hafi verið skotið inn í frv. mikilvægum öryggisventli þótt ég hafi að vísu aldrei gert ráð fyrir að það yrði oft sem á það reyndi, en það gæti verið þeim mun mikilvægara þegar svo ber undir. Ég er ekki að segja að ég sé að öllu leyti sáttur við frv. eins og það liggur hér fyrir, en mun þó greiða því atkv. Ég lít svo á að í 32. gr. séu komin ákvæði sem geti brugðið til beggja vona. Kannske er þar um vissa tilraunastarfsemi að ræða. En ég vil þó láta í ljós þá von mína að ákvæði 32. gr. verði túlkuð á þann veg að það sé áfram meginregla að menn geti með samþykki forseta og viðkomandi ráðh. kvatt sér hljóðs utan dagskrár og tekið mál til umræðu án þess að ræðutími sé takmarkaður. Mér hefur líka skilist á hæstv. forseta Sþ. að sá sé einnig hans skilningur. Ég vil svo að lokum taka undir þakkir þær sem hér voru bornar fram af seinasta ræðumanni til þeirra sem að þessu máli hafa unnið og þá sérstaklega til hæstv. forseta Sþ., 4. þm. Vestf.

Frsm. (Þorv. Garðar Kristjánsson) Hæstv. forseti. Ég vil þakka báðum síðustu ræðumönnum fyrir hin vinsamlegu orð í minn garð. Ég vil taka fram í tilefni af því sem hv. 3. þm. Norðurl. v. sagði að ég hygg að það sé ekki neinn ágreiningur milli okkar né ágreiningur við nokkra aðra hv. þm. um að framkvæmd þessara þingskapalaga þarf að vera með þeim hætti að á engan hátt verði skertir möguleikar þm. til að gegna sínum þingmannsskyldum í umræðum á Alþingi. Raunar var þetta sjónarmið alltaf ríkjandi í störfum nefndarinnar sem vann að samningu þessa frv. Ég vil svo segja í tilefni af því sem hv. 5. landsk. þm. sagði, en hann átti sæti í þeirri nefnd sem vann að undirbúningi málsins og samningu þessa frv., að það sem var gert er allri nefndinni að þakka, hverjum og einum sem átti sæti í nefndinni. Og ég vil ítreka það, sem ég hef áður sagt um það efni í umr. um þetta frv. og láta það verða mín síðustu orð að þakka þessari þýðingarmiklu nefnd fyrir störfin og fyrir samvinnuna. Og ég vil þakka öllum hv. þm. fyrir þann skilning og þá ábyrgðartilfinningu sem þeir hafa sýnt í þessu mikilsverða máli sem varðar svo mjög starf og virðingu Alþingis.



Virðulegi forseti. Í meðferð Nd. á þessu frv. til laga um tannlækningar hefur verið gerð smávægileg breyting sem varðar 3. gr. frv. Þar er vikið að erlendum ríkisborgurum sem hugsanlega fá leyfi til að stunda tannlækningar hér á landi. Eins og greinin hljóðaði þegar hún var afgreidd héðan frá Ed. var gert ráð fyrir að erlendur ríkisborgari þyrfti að sanna fullnægjandi kunnáttu sína í íslensku máli, mæltu og rituðu. Nd. taldi nægja að erlendur ríkisborgari þyrfti að sanna fullnægjandi kunnáttu sína í íslenskri tungu. Eftir því sem ég hef komist næst eru hv. nm. í heilbr.og trn. Ed. sáttir við þessa breytingu, enda þótt hún hafi verið gerð í Nd., og við leggjum til að frv. verði samþykkt.



Virðulegi forseti. Samgn. hv. Nd. hefur haft til umfjöllunar frv. til laga um Veðurstofu Íslands og gert á frv. breytingar sem eru að vísu ekki stórar í sniðum. Hér er að mestu um orðalagsbreytingar að ræða, en í 7. málsl. 3. gr. er breyting sem segja má að sé áherslubreyting. 7. liðurinn hljóðar þar svo: „Að annast mælingar á snjóalögum og rannsóknir á þeim með sérstakri hliðsjón af snjóflóðaliættu, og gefa út viðvaranir um hættu á snjóflóðum eftir því sem við verður komið og vera stjórnvöldum til ráðuneytis um hvernig standa beri að tilhögun mannvirkjagerðar á hættusvæðum, jafnframt að rannsaka veðurfarsþætti og jarðfræðiþætti er valda skriðuföllum.“ Hv. samgn. Nd. leggur til að þarna komi tilhögun í stað takmörkun mannvirkjagerðar sem samgn. Ed. lagði til. Við höfum litið á þessar breytingar og getum fallist á þetta orðalag. Samgn. Ed. leggur til að brtt. Nd. verði samþykktar óbreyttar. Það má geta þess varðandi þetta orðalag í 7. málsl. að formaður samgn. Ed. telur að hv. samgn. Nd. hafi ekki skilið orðalag samgn. Ed. Við leggjum þá til að þetta verði samþykkt óbreytt, en ég legg engan dóm á skilninginn hérna hinum megin við vegginn.